പ്രണയത്തിന് ഒറ്റമുറി ഒളിവുകാലം പിന്നിട്ട് റഹ്മാനും സജിതയും വിവാഹിതരാകുന്നു നെന്മാറ: 10 വര്ഷം പ്രണയിനികളായി ഒറ്റമുറിയില് ഒളിവ് ജീവിതം നയിച്ച റഹ്മാനും സജിതയും വിവാഹിതരാകുന്നു. ഇതിനായി നെന്മാറ സബ് രജിസ്ട്രാര് ഓഫീസില് സ്പെഷല് മാരേജ് ആക്ട് പ്രകാരമുള്ള ഒരു മാസത്തെ മുന്കൂര് നോട്ടീസ് നല്കി. ഇതുപ്രകാരം നോട്ടീസ് ബോര്ഡില് പ്രസിദ്ധീകരിച്ച് ഒരു മാസത്തെ ആക്ഷേപ, അഭിപ്രായം സ്വീകരിച്ചശേഷം 60 ദിവസത്തിനകം ഇവര്ക്ക് വിവാഹിതരാകാമെന്ന് നെന്മാറ സബ് രജിസ്ട്രാര് അറിയിച്ചു.സജിതയുടെ അച്ഛന് വേലായുധന്, അമ്മ ശാന്ത എന്നിവരും സബ് രജിസ്ട്രാര് ഓഫീസില് എത്തിയിരുന്നു. റഹ്മാന്റെ വീട്ടുകാരാരും പങ്കെടുത്തില്ല. നെന്മാറ സബ് രജിസ്ട്രാര് ഓഫീസ് പരിസരത്ത് നടന്ന ഹ്രസ്വമായ ചടങ്ങില് കെ. ബാബു എം.എല്.എ. ഇരുവര്ക്കും പൂച്ചെണ്ടു നല്കി. സാമൂഹികജീവിതത്തിന് ആവശ്യമായ എല്ലാ പിന്തുണയും എം.എല്.എ. വാഗ്ദാനം ചെയ്തു.പുരോഗമന കലാസാഹിത്യ സംഘം കൊല്ലങ്കോട് ഏരിയ കമ്മിറ്റിയാണ് വിവാഹത്തിന് നേതൃത്വം വഹിക്കുന്നത്. ഒളിജീവിതം കഴിഞ്ഞ് ഇരുവരും വിത്തനശേരിയിലെ വാടക വീട്ടില് പ്രായപൂര്ത്തിയായവര് എന്ന നിലയില് സഹവര്ത്തിത്വത്തില് ജീവിക്കുകയായിരുന്നു. വീട് വയ്ക്കുന്നതിനും സാമ്ബത്തിക ആനുകൂല്യങ്ങള് ലഭിക്കുന്നതിനും വിവാഹ രജിസ്ട്രേഷന് ആവശ്യമായി. അതിനാലാണ് രജിസ്റ്റര് നടപടികളാരംഭിച്ചത്. പോലീസ്, മനുഷ്യാവകാശ കമ്മിഷന്, വനിതാ കമ്മിഷന്, യുവജന കമ്മിഷന് എന്നിവരുടെ അന്വേഷണത്തിന്മേലുള്ള നിയമനടപടികള് ഒഴിവാക്കിത്തരണമെന്ന് റഹ്മാനും സജിതയും ആവശ്യപ്പെട്ടു.അയിലൂര് കാരക്കാട്ടുപറമ്ബ് സ്വദേശിയായ റഹ്മാനുമായി പ്രണയത്തിലായ അയല്വാസി സജിത 2010 ല് വീടുവിട്ടിറങ്ങി. റഹ്മാന്റെ വീട്ടിലെ ചെറിയ മുറിയില് വീട്ടുകാര്പോലും അറിയാതെ സജിത കഴിഞ്ഞു. 2021 മാര്ച്ചില് റഹ്മാനെയും കാണാതായതിനെത്തുടര്ന്നുള്ള അന്വേഷണത്തിനിടെയാണ് ഇരുവരും നെന്മാറ വിത്തനശേരിക്ക് സമീപം വാടക വീട്ടില് താമസിക്കുന്നത് കണ്ടെത്തി. അതോടെയാണ് സജിതയുടെ പതിറ്റാണ്ടുനീണ്ട ഒളിജീവിതം പുറംലോകമറിഞ്ഞത്.